Regionsudvalgets udtalelse om "Forslag til Rådets direktiv om tredjelandsstatsborgeres status som fastboende udlænding"

(2002/C 19/06)

REGIONSUDVALGET HAR -

under henvisning til Kommissionens forslag til Rådets direktiv om tredjelandsstatsborgeres status som fastboende udlænding [KOM(2001) 127 endelig - 2001/0074 (CNS)],

under henvisning til præsidiets beslutning af 13. juni 2001 om i henhold til EF-traktatens artikel 265, stk. 5, at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til forslag til udtalelse (CdR 213/2001 rev.), som blev vedtaget af Underudvalg 7 den 29. juni 2001 med Panagiotis Rigas (EL/PSE) som ordfører -

på den 40. plenarforsamling den 19.-20. september 2001, mødet den 19. september, enstemmigt vedtaget følgende udtalelse.

Regionsudvalgets synspunkter og anbefalinger

Regionsudvalget

1. er enig i den ubestridelige kendsgerning, at EU i dag, men især i fremtiden, har behov for faglært og ufaglært arbejdskraft på grund af det stadig stigende demografiske problem. Med henblik herpå stiller det sig positivt til Kommissionens position gående ud på at ændre EU til et tiltrækkende område for tredjelandsstatsborgeres bosættelse via sikring af juridiske, økonomiske og sociale rettigheder, som kan måle sig med de rettigheder, de europæiske borgere nyder;

2. erkender betydningen af og tilslutter sig behovet for en indsats fra Europa-Kommissionens side med henblik på at tilnærme situationen for tredjelandsstatsborgere, som lovligt er fast bosatte i en medlemsstat;

3. understreger den afgørende rolle, de lokale og regionale myndigheder spiller i forbindelse med afklaringen af og den offentlige fremme af "den europæiske kulturs" fælles værdier, som knytter sig til indvandringen, som f.eks. den etniske eller kulturelle mangfoldighed og behovet for at sætte ind mod racisme og fremmedhad;

4. understreger, at de lokale og regionale myndigheder er vigtige aktører med henblik på at sikre lige arbejdsvilkår samt adgang til tjenester samt indrømmelsen af personlige og politiske rettigheder til migranter, som har bosat sig på mere permanent basis;

5. bifalder Europa-Kommissionens foreliggende forslag til direktiv som et vigtigt bidrag til skabelsen af en ægte sammenhængende EU-indvandringspolitik, som sigter på at slå bro over den stadig stigende kløft mellem udbud og efterspørgsel af arbejdskraft i visse økonomiske sektorer;

6. er enig i forslaget om som betingelse for indrømmelse af status som fastboende udlænding at sætte a) fem års lovligt ophold uden afbrydelse, b) eksistensen af et mindstemål af egne midler og c) ingen udfordring eller trussel mod den offentlige orden og indre sikkerhed. Regionsudvalget tilslutter sig ligeledes forslaget om ligestilling i tilfælde af de fastboende udlændinges flytning, uafhængigt af nationalitet, fra den ene medlemsstat til den anden på grund af ændringer i bolig eller arbejde;

7. mener dog, at de lokale og regionale myndigheder både bør deltage i proceduren for udformning såvel som anvendelse af indvandringspolitikkerne, fordi de er i stand til at bidrage med en lang række erfaringer og god praksis i forbindelse med integration af tredjelandsstatsborgere. Oprettelsen af net med deltagelse netop fra de lokale og regionale myndigheder med henblik på spredning af bedste praksis er af særlig stor værdi i den foreliggende sag. I erkendelse af de lokale og regionale myndigheders afgørende rolle, bør man satse mere på formidling af europæisk kultur især til det administrative personale, som netop er kontaktfladen udadtil. ØSU henviser i den forbindelse til sin udtalelse om træning i EU-spørgsmål "Eurotraining for lokale og regionale myndigheder i EU" (CdR 404/98 fin);

8. mener i konsekvens heraf, at der med henblik herpå bør indføres en ramme for løbende konsultationer mellem Kommissionen og Regionsudvalget i spørgsmål, der vedrører indvandringen. Parallelt hermed fremstår sikringen af fri adgang til oplysninger om det europæiske arbejdsmarkeds behov for faglært og ufaglært arbejdskraft i den sekundære og tertiære sektor som særligt vigtig;

9. erklærer sig tilfreds med det sæt økonomiske garantier, der foreslås indført i det foreliggende direktivforslag, beregnet på de migranter, der ønsker at opnå status som fastboende udlænding, for således at undgå tilfælde af forkert håndtering i medlemsstaternes ansvarlige myndigheder;

10. gentager afslutningsvis den henstilling, der formuleredes i dets udtalelse om udarbejdelsen af EU's charter om grundlæggende rettigheder, ifølge hvilken "den forsamling, der har fået pålagt at forberede EU's charter om grundlæggende rettigheder, bør undersøge spørgsmålet vedrørende tildeling af en række rettigheder til fastboende udlændinge, som ligger tættest muligt op ad de rettigheder, EU-borgerne nyder".

Bruxelles, den 19. september 2001.

Jos Chabert

Formand for

Regionsudvalget